作者:韋應物
標題:過昭國裡故第
內容:不復見故人，一來過故宅。物變知景暄，心傷覺時寂。池荒野筠合，庭綠幽草積。風散花意謝，鳥還山光夕。宿昔方同賞，詎知今念昔。緘室在東廂，遺器不忍覿。柔翰全分意，芳巾尚染澤。殘工委筐篋，餘素經刀尺。收此還我家，將還複愁惕。永絕攜手歡，空存舊行跡。冥冥獨無語，杳杳將何適。唯思今古同，時緩傷與戚。